**NQFs STANDARD KONKURRANSEREGLER**

Vedtatt på årsmøtet 26. mars 2022

# Konkurranseregler

Disse konkurransereglene gjelder for konkurranser i NQFs regi, primært medlemskonkurranser på Norsk quiltetreff, NQFs årsmøtehelg i mars/april.

Dersom NQF arrangerer konkurranser sammen med andre, f.eks. Nordisk Quiltetreff, så anvendes disse reglene så langt de passer.

# Dommergruppe

NQF setter ned en navngitt dommergruppe på tre personer som består av

* en art quilter
* en tradisjonell quilter
* en kunstner

Dommergruppen bestemmer neste års konkurransetema som kunngjøres på årsmøtet og bidragene bedømmes året etter over en 4-årsperiode slik:

|  |  |  |  |  |  |
| --- | --- | --- | --- | --- | --- |
| Dommer-gruppe A | 4. år: Bedømme |  |  |  |  |
| Dommer-gruppe B | 1. år: Velge neste års tema | 2. år: Bedømme og velge neste års tema | 3. år: Bedømme og velge neste års tema | 4. år: Bedømme |  |
| Dommer-gruppe C |  |  |  | 1. år: Velge neste års tema | 2. år: Bedømme og velge neste års tema |

Dommergruppen bistås av en dommersekretær oppnevnt av styret.

# Offentliggjøring

Konkurransetema i NQFs regi skal gjøres kjent for alle i sosiale medier så snart de er gjort kjent for medlemmene i forbindelse med årsmøtet, eller eventuelt ved annet arrangement.

Etter årsmøtet legges konkurransens tema med frister ut på [www.nqf.no](https://www.nqf.no/) innen to uker. En fullstendig invitasjon til konkurransen legges ut på samme sted så snart den er klar og trykkes i neste utgave av Norsk Quilteblad. Invitasjonen gjentas i bladet fram til påmeldingsfristen.

Bilder av konkurransebidragene legges ut på [www.nqf.no](https://www.nqf.no/) og eventuelt i sosiale medier så snart som mulig etter offentliggjøring av vinnerne. Disse inneholder navn på bidraget og navn på quilteren(e).

Konkurransebidragene presenteres i de neste utgavene av Norsk Quilteblad og/eller i egen katalog fra utstillingen, da med mer omtale av bidragene og quilterne.

# Krav til konkurransebidraget

I NQFs konkurranser kan ikke en quilt som tidligere har deltatt i noen konkurranser, eller vært publisert offentlig, delta.

# Klasser

I NQFs årlige medlemskonkurranse konkurreres det i fire klasser.

1. Tradisjonell klasse
2. Åpen klasse
3. Åpen/Tradisjonell klasse for grupper
4. Åpen klasse for mindre arbeider

I klasse 1, 2 og 4 skal hele bidraget (design, trykk el. annen overflatebehandling,

søm og quilting) være gjort av en og samme person.

Klasse 3 er for alle bidrag laget av to eller flere personer. På registrerings-skjemaet må det tydelig gå fram hvem som har bidratt med hva.

Innsender velger selv klasse ved påmelding. Hvis dommerne ser at et bidrag med

fordel kan bedømmes i en annen klasse kan de flytte quilten, forutsatt at

innsenderen har godkjent slik flytting på registrerings-skjemaet.

Det må være minst åtte bidrag i hver klasse for at disse skal bedømmes.

Ved færre bidrag kan dommerne velge å gi 1. og ev. 2. plass dersom det er en eller to quilter som utmerker seg særskilt.

# Størrelser

Klasse 1, 2 og 3

Konkurransebidraget skal være innenfor disse størrelsene:

Maksimum 150 cm x 220 cm

Minimum 0,40 m2 som f.eks. er:

– ca. 63 cm x 63 cm

– 40 cm x 100 cm

Klasse 4

Maksimum 0,40 m2 som f.eks. er:

– ca. 63 cm x 63 cm

– 40 cm x 100 cm

Minimum 0,05 m2 som f.eks. er:

– ca. 23 cm x 23 cm

– 20 cm x 25 cm

– 10 cm x 50 cm

# Teknikk

Bidraget skal bestå av tre lag og skal være quiltet eller permanent sammenføyd på annen måte.

# Montering

Alle veggtekstiler må ha standard veggoppheng, dvs. en 10 cm høy opphengs-kanal på baksiden.

Bidraget kan ikke være montert i glass og/eller ramme.

En navnelapp skal være montert på baksiden av bidraget, nederst i venstre

hjørne sett fra baksiden.

På tredimensjonale bidrag settes den der den synes minst, f.eks. under eller inni.

Navnelappen dekkes til med en stoffbit slik at innsender kan være anonym for dommerne. Bruk store tråklesting så sekretæren og utstillingskomiteen kommer til om nødvendig og får den enkelt av ved opphenging.

Forsiden av quilten skal ikke ha noen form for signatur.

# Avvisning

Dommerne kan avvise bidrag som faller utenfor de kravene som er omtalt i disse

konkurransereglene eller særskilt spesifikke krav satt av dommerne i konkurranse-utlysningen.

Konkurransebidrag som avvises skal få en skriftlig begrunnelse fra dommerne.

# Premiering

I hver klasse kan dommerne dele ut 1., 2. og 3. plass. Styret fastsetter premiebeløpet i budsjettet hvert år. Premiebeløpet settes rett inn på medlemmets konto så snart som mulig etter kunngjøringen.

Vinnerne får også et diplom, dommernes begrunnelse og rosett slik:

1. premie = blå rosett
2. premie = rød rosett
3. premie = gul rosett

Dommerne utpeker også ett bidrag til «Beste håndverk» dersom den finner at et bidrag er berettiget til det.

«Beste håndverk» får et gavekort fra NQF, diplom, dommernes begrunnelse og en grønn rosett.

Dommernes beslutninger er endelige og kan ikke påklages.

Publikum stemmer på sin favoritt blant alle quiltene i konkurransen og medlemsutstillingen på Norsk quiltetreff. Vinneren får et diplom og en lilla rosett.

# Forbehold

NQF tar generelt forbehold om nok bidrag og sterk nok økonomi til at utstilling og bedømming kan gjennomføres.

Dette avgjøres årlig av styret raskest mulig og senest tre uker før innsendingsfrist.

Ved ev. avlysning skal de som allerede er påmeldt underrettes personlig uten ugrunnet opphold.

# Påmelding

Påmeldingsfrist er normalt 1. desember i året før Norsk quiltetreff.

Påmelding til NQFs medlemskonkurranse gjøres elektronisk i påmeldingsløsningen til Norsk quiltetreff, innen påmeldingsfristen.

Styret setter størrelsen på gebyret ved utlysning av konkurransen. Gebyret dekker deler av NQFs utgifter til bedømming og ev. returporto.

Påmelding til konkurransen er bindende, og gebyret blir ikke refundert ved eventuell avmelding.

**13 Innsending av bidrag**

Innsendingsfrist er normalt 20. februar i det året Norsk quiltetreff arrangeres.

Når du er påmeldt, får du registrerings-skjema og informasjon om hvor bidraget skal sendes/leveres.

Spørsmål om:

- deltagelse i konkurransene

- sending av quilter og registrerings-skjema

- dommergruppen og bedømming

rettes til: dommersekretaer@nqf.no

# 14 Endring av konkurranseregler

Endring av disse standard konkurransereglene kan bare gjøres på ordinært årsmøte.